recursal/SuperWikiNEXT-32B huggingface dataset:
திருநெல்வேலி அரசு அருங்காட்சியக நுழைவாயில்
**திருநெல்வேலி அரசு அருங்காட்சியகம்** (GOVERNMENT MUSEUM, TIRUNELVELI) தமிழ்நாட்டில் அருங்காட்சியகத்துறையால் பராமரிக்கப்பட்டு வரும் இருபது மாவட்ட அருங்காட்சியகங்களில் ஒன்று. திருநெல்வேலி மாவட்டத்தின் தலைமையகமான திருநெல்வேலியில் இவ்வருங்காட்சியகம் அமைக்கப்பட்டுள்ளது. அரசுக்குச் சொந்தமான கட்டிடத்தில் செயற்பட்டுவரும் இக்காட்சியகத்தில், சிற்பப் பூங்கா, சிறுவர் பூங்கா, அறிமுகக் கூடம், மானுடவியல் கூடம், தொல்லியல் கூடம், இயற்கை அறிவியல் கூடம், ஓவியக் கூடம் என ஐந்து காட்சிக்கூடங்கள் உள்ளன.

அமைவிடம்
--------

தற்போது அருங்காட்சியகமுள்ள கட்டிடத்தின் பழைய தோற்றம்
திருநெல்வேலி புனித மார்க் தெருவில், காவற்துறை கண்காணிப்பாளர் அலுவலகத்துக்கு அருகில் அரசுக்குச் சொந்தமான கட்டிடத்தில் இந்த அருங்காட்சியகம் அமைந்துள்ளது. காட்சியகம் அமைந்துள்ள கட்டிடம் பழமையானது. ஊமைத்துரை ஆங்கிலேயர்களால் சிறைவைக்கப்பட்ட இடம் மற்றும் கட்டிடத்தின் உள்ளமைந்த கூடங்களின் மேற்கூரைகளில் மீன்வடிவங்கள் காணப்படுவதால் இது பாண்டியர் காலக் கட்டிடம் என்ற கூற்று வழக்கிலுள்ளது.

காட்சிப் பொருட்கள்
------------------

திருநெல்வேலி மாவட்டத்தின் தொல்லியல் அகழ்வாய்வுக் களங்களிலிருந்து பெறப்பட்ட முதுமக்கள் தாழி, தானியக் குதிர், பழங்சிற்பங்களில் சதிக்கல், வீரக்கல், காளி, தேவி, மகாவீரர், சண்டிகேசுவரர், நந்தி போன்றவை, பழங்கால நாணயங்கள், கற்காலத்தில் பயன்படுத்தப்பட்ட பல்வகை கற்கருவிகள், காட்டுநாய்க்கர், பளியர், காணி இனப் பழங்குடி மக்கள் பயன்படுத்திய பொருட்கள், பழங்கால அளவை நாழிகள், சாடிகள் எனப் பல்வகைத் தொல்பொருள்கள் காட்சிப்படுத்தப்பட்டன. வீரபாண்டிய கட்டபொம்மன் தொடர்பான சேகரிப்புப் பொருட்கள் ஊமைத்துரைக் கூடம் என்ற தனிப்பட்ட கூடத்தில் வைக்கப்பட்டுள்ளன.

மேற்கோள்கள்
-----------

1. ↑  GOVERNMENT MUSEUM, TIRUNELVELI

வெளியிணைப்புகள்
---------------

விக்கிமீடியா பொதுவகத்தில்,  
 ***திருநெல்வேலி அரசு அருங்காட்சியகம்***   
என்பதின் ஊடகங்கள் உள்ளன.
**தாரா தத்  கெய்ரோலா** (1875-1940), ஒரு இந்திய வழக்கறிஞர், எழுத்தாளர் மற்றும் ஆசிரியர் ஆவார். அவர் நவீன கர்வாலி கவிதையின் முன்னோடியாக அறியப்படுகிறார் மேலும் குறிப்பாக கர்வால், உத்தரகண்ட் போன்ற பகுதிகளில் வழங்கப்படும் இந்திய நாட்டுப்புறக் கதைகளுக்கு அவர் செய்த பங்களிப்புக்காக, நினைவுகூறப்படுகிறார்

வாழ்கை வரலாறு
-------------

1875 இல் தெஹ்ரி கர்வால் சமஸ்தானத்தில் உள்ள பட்டி பதியார் கர் என்ற பகுதியில் உள்ள தால் டங் கிராமத்தில் பிறந்த தாரா தத் கெய்ரோலா, டேராடூன் மற்றும் ஸ்ரீநகரில் வழக்கறிஞர் தொழிலை நீண்ட காலமாகவும் ஆக்கப்பூர்வமான முறையிலும் செய்து கொண்டிருந்தார். 'கர்வாலி' என்ற இதழின் ஆசிரியராகவும் இருந்தார்.தனக்கு கிடைக்கும் ஓய்வு நேரத்தில், உத்தரகாண்டின் உள்ளூர் கலைஞர்களான 'ஹுர்கியாஸ்' என்பவர்களால் பாடப்படும் நாட்டுப்புற வீர பாடல்களையும், கவிதைகளையும் பக்திப் பாடல்களையும் சேகரித்தார். அவற்றையெல்லாம் தொகுத்து  இ. ஷெர்மன் ஓக்லேயுடன் இணைந்து இமயமலை நாட்டுப்புறக் கதைகள் என்ற பெயரில் இணை ஆசிரியராக இருந்து வெளியிட்டார்.  இந்த புத்தகம் கர்வாலி மற்றும் குமாவோனி நாட்டுப்புற வீர கவிதைகளின் ஆங்கில மொழிபெயர்ப்புகளை 'வீர்கதா' என்று தொகுக்கிறது. பெனாரஸ் சிட்டி: தி இந்தியன் புக் ஷாப், தியோசோபிகல் சொசைட்டி, (1929) இல் வெளியிடப்பட்ட 'தாதுவின் பாடல்கள்' என்ற புத்தகம் தாரா தத் கெய்ரோலாவின் அறிமுகம் மற்றும் அன்னி பெசன்ட்டின் முன்னுரையுடன்வெளியானது. அவரது பங்களிப்பை இதன் மூலமும் அறியலாம்.

கெய்ரோலா ஒரு கர்வாலி கவிஞராக இருந்தாலும், பல்வேறு நவீன கர்வாலி கவிஞர்களின் கவிதைகளின் தொகுப்பைக் கொண்ட முதல் கர்வாலி கவிதைத் தொகுப்பான 'கர்வாலி கவிதாவலி'யை திருத்தவும் செய்துள்ளார். மேலும்  கர்வாலி நாட்டுப்புறக் கதையை அடிப்படையாகக் கொண்டதும், தாரா தத் கெய்ரோலாவின் சொந்த கர்வாலி கவிதைகள் அடங்கியதுமான   'சடேய்' (सदेई) என்ற புத்தகத்தையும்  அவர் வெளியிட்டுள்ளார்,

தேர்ந்தெடுக்கப்பட்ட வெளியீடுகள்
-------------------------------

* இமயமலை நாட்டுப்புறவியல் *(ஹார்ட்கவர்),*ISBN 978-0836423914
* 2002 - இமயமலை நாட்டுப்புறவியல் *(ஹார்ட்கவர்),*ISBN 978-8177551297
* இமயமலை நாட்டுப்புறக் கதைகள்: மேற்கு நேபாளத்தில் இருந்து பேய்கள் மற்றும் பிசாசுகள்

மேற்கோள்கள்
-----------

1. ↑  Fiol, Stefan (2017). *Recasting Folk in the Himalayas: Indian Music, Media, and Social Mobility*. Unervisty of Illinois Press. .
**யெரெவான் விலங்குக் காட்சிச்சாலை**(Yerevan Zoo), ஆர்மீனியாவில் உள்ள யெரெவானில் உள்ளது. 35-எக்டேர் (86-ஏக்கர்) பரப்பளவைக் கொண்டுள்ள இந்த விலங்குக் காட்சிச்சாலை 1941ஆம் ஆண்டில் நிறுவப்பட்டது.

விலங்குகள்
----------

இங்கு 204 இனங்களைச் சேர்ந்த 2749 விலங்குகள் உள்ளன. இவற்றில் ஆர்மீனியாவின் பாரம்பரிய விலங்குகளான கருஞ்சிவப்புக் கரடி, ஆடுகள், வைப்பர், மஃப்லான், கருங்கழு ஆகியவையும் அடக்கம். இங்கு உலகின் மற்ற நிலப்பரப்புகளில் வாழும் விலங்குகளான சிங்கம், புலி, கழுதைப்புலி, ஆசிய யானை ஆகியவையும் உள்ளன.

பாதுகாப்பு
----------

ஆர்மீனியாவில் பலதரப்பட்ட உயிரினங்கள் வசிக்கின்றன. காட்டுவிலங்குகளையும் பண்பாட்டு அடையாளங்களையும் பாதுகாக்கும்பொருட்டு ஓர் அமைப்பு நிறுவப்பட்டது. இது கோஸ்ரோவ் உயிரிக் காப்பகத்தை ஒட்டிய, 839 எக்டேர்கள் (2,070 ஏக்கர்கள்) பரப்பளவை உடைய நிலப்பரப்பை கையகப்படுத்தியுள்ளது. அந்த அமைப்புடன் யெரெவான் காட்டுவிலங்குக் காட்சிச்சாலையின் நிர்வாகத்தினர் இணைந்து பணியாற்றி, காட்டுவிலங்குகளின் மறுவாழ்வுக்கும், அழியும் நிலையில் உள்ள உயிரினங்களை பாதுகாத்தும் உதவுகின்றனர்.

கல்வி
-----

வாயில்
இங்குள்ள யானையின் பத்தாவது பிறந்தநாள்
இந்த விலங்குக் காட்சிச்சாலையின் நிர்வாகம், யெரெவான் நகராட்சி, காட்டுவிலங்குகளை பாதுகாக்கும் அமைப்பு, ஆம்ஸ்டர்டாமில் உள்ள விலங்குக் காட்சிச்சாலை ஆகியவற்றுடன் ஆலோசித்து, 2012ஆம் ஆண்டில் ஒரு பள்ளியைத் திறந்தது. இந்தப் பள்ளியில் ஆர்மீனியாவின் உயிரிப் பல்வகைமையை பற்றிய பாடங்கள் எடுக்கப்படுகின்றன. காட்டு உயிர்களைத் பாதுகாக்க வேண்டிய அவசியம் மாணவர்களுக்கு வலியுறுத்தப்படுகிறது. சிறப்பு நிகழ்ச்சிகள் ஏற்பாடு செய்யப்பட்டு பள்ளிக் குழந்தைகள் அழைத்து வரப்படுகின்றனர்.

சீரமைப்பு
---------

இது 2011ஆம் ஆண்டில் காட்டுவிலங்கு பாதுகாப்பு அறக்கட்டளையின் கைக்கு மாறியது. மற்ற விலங்குக் காட்சிச்சாலைகளுடன் இணைந்து செயலாற்றி, இந்த விலங்குக் காட்சிச்சாலை மேம்படுத்தப்பட்டது. இதன் நிலப்பரப்பை அதிகப்படுத்தும் திட்டமும் உள்ளது.

சான்றுகள்
---------

1. 1 2   Yerevan Zoo Official Website. "History" subsection.
2. 1 2 3  
"Our Animals". *yerevanzoo.am*. Yerevan Zoo. 30 May 2011 அன்று பார்க்கப்பட்டது.
3. ↑  "Erevan Zoo (Yerevan) in Armenia". *elephant.se*. Elephant Encyclopedia. 4 செப்டம்பர் 2011 அன்று மூலம் பரணிடப்பட்டது. 4 June 2011 அன்று பார்க்கப்பட்டது.
4. ↑  
"Zoo School". *yerevanzoo.am*. Yerevan Zoo. 30 May 2011 அன்று பார்க்கப்பட்டது.
5. ↑  
"New Beginnings". *yerevanzoo.am*. Yerevan Zoo. 30 May 2011 அன்று பார்க்கப்பட்டது.
6. ↑  "Will Yerevan Zoo be Transformed?". *mediamax.am*. MediaMax. 19 மார்ச் 2011 அன்று மூலம் பரணிடப்பட்டது. 4 June 2011 அன்று பார்க்கப்பட்டது.
7. ↑  "Ruben Khachatrian appointed new director of Yerevan zoo". *arka.am*. ARKA News Agency. 31 மே 2011 அன்று மூலம் பரணிடப்பட்டது. 4 June 2011 அன்று பார்க்கப்பட்டது.

இணைப்புகள்
----------

* பொதுவகத்தில் யெரெவான் விலங்குக் காட்சிச்சாலை தொடர்பாக ஊடகக் கோப்புகள் உள்ளன.
* அதிகாரப்பூர்வ இணையதளம்
* நிகழ்நேரக் காணொளி
பட்டாம்பூச்சி காப்பகத்தின் நுழைவாயில்
**வெப்பமண்டல பட்டாம்பூச்சி காப்பகம்** (**Tropical butterfly conservatory, Trichy**) இந்தியாவின் தமிழ்நாட்டின் திருச்சிராப்பள்ளி மாவட்டம், ஸ்ரீரங்கம் வட்டத்தில் உள்ள மேலணை காப்புக்காட்டில் 25 ஏக்கர் பரப்பளவில், காவிரி ஆறு-கொள்ளிடம் ஆறு வடிநிலப் பகுதியில் அமைந்துள்ள பட்டாம்பூச்சி காப்பகம் ஆகும்.

விளக்கம்
--------

வெப்பமண்டல பட்டாம்பூச்சி காப்பகமானது, ஸ்ரீரங்கம் அருகே உள்ள மேலூர் கிராமத்திலிருந்து 6 கிலோ மீட்டர் தொலைவில் அமைந்துள்ளது. இது ஆசியாவின் மிகப்பெரிய பட்டாம்பூச்சிகளுக்கான காப்பகம் ஆகும். இப்பட்டாம்பூச்சி காப்பகத்தில் 323 வகையான பட்டாம்பூச்சிகள் உள்ளன. இப்பட்டாம்பூச்சி காப்பகத்தினைப் பொதுமக்களின் பார்வைக்கு தமிழக முதலமைச்சர் ஜெ. ஜெயலலிதா 13 நவம்பர் 2015 அன்று திறந்து வைத்தார். through a video conference. இந்தக் காப்பகம் சுமார் 7.35 கோடி ரூபாய் செலவில் அமைக்கத்திட்டமிடப்பட்டு 8.67 கோடி செலவில் நிறுவப்பட்டுள்ளது.

வண்ணத்துப்பூச்சி காப்பகம்
-------------------------

இந்த பூங்காவில் இயற்கையான சூழ்நிலையில் பொருத்தமான வண்ணத்துப்பூச்சிகள் இனப்பெருக்கம் செய்ய ஒரு வெளிப்புற காப்பக பகுதி ஒன்று உள்ளது. கோடையில் ஈரப்பதம் குறைவாக இருக்கும். எனவே வாழ்விடத்தை மேம்படுத்த, ஒரு செயற்கை ஏரி உருவாக்கப்பட்டுள்ளது. உட்புற காப்பகப் குளிரூட்டிகள் மற்றும் பசுமை இல்லங்கள் உள்ளன. வண்ணத்துப்பூச்சிகளை ஈர்க்கும் வகையில் கவனமாக ஒளிவரும் விதமாக வடிவமைக்கப்பட்டுள்ளன.

நட்சத்திர வனம்
--------------

நட்சத்திரவனம் என்பது இந்தப் பூங்காவின் ஒரு பகுதியாகும். இது 27 நட்சத்திரங்கள் மற்றும் 12 இராசிக்குறிய மரங்கள்/தாவரங்களை இந்திய சோதிடத்தின் அடிப்படையில் கொண்டுள்ள பகுதியாகும். மக்கள் தங்கள் நட்சத்திரத்துடன் தொடர்புடைய மரத்தை தங்கள் வீடுகளுக்கு அருகில் நட்டு வளர்த்து பாதுகாப்பதை ஊக்குவிப்பதே இதன் நோக்கமாகும்.

வசதிகள்
-------

நான்கு மற்றும் இரு சக்கர வாகனங்கள் நிறுத்தும் இடங்கள் உள்ளன. பள்ளி மாணவர்கள் இங்கு கல்விச் சுற்றுப்பயணங்களை மேற்கொள்கின்றனர்.

படக்காட்சியகம்
--------------

* நுழைவாயில்நுழைவாயில்
* 
* அருவி, நுழைவாயில் அருகேஅருவி, நுழைவாயில் அருகே
* செயற்கை தொங்கும் தோட்டம் & கால்வாய்செயற்கை தொங்கும் தோட்டம் & கால்வாய்
* சிறுவர்களுக்கான படகுகள்சிறுவர்களுக்கான படகுகள்
* சிறுவர் விளையாட்டு பூங்காசிறுவர் விளையாட்டு பூங்கா
* காட்டுயிர்களின் ஓவியங்களுடன் கூடிய செயற்கை குகைகாட்டுயிர்களின் ஓவியங்களுடன் கூடிய செயற்கை குகை
* காப்பகத்தின் உட்புறக்காட்சிகாப்பகத்தின் உட்புறக்காட்சி
* 
* வாகன நிறுத்தம் & இளைப்பாறுவதற்கான இடம்வாகன நிறுத்தம் & இளைப்பாறுவதற்கான இடம்

மேற்கோள்கள்
-----------

1. ↑  106th species spotted in Tropical Butterfly Conservatory in Trichy
2. 1 2  "TRICHY CIRCLE" (PDF). 2018-08-16 அன்று பார்க்கப்பட்டது.
3. 1 2  Murali, Harish (16 November 2015). "Butterfly park opened in Trichy". *The Times of India*. .
4. ↑  R. Rajaram (31 October 2015). "Butterfly conservatory at Srirangam". *The Hindu*. .
5. ↑  Ashok, Sudharshan (22 June 2013). "A butterfly park for Trichy". *The Times of India*. .
6. ↑  "Educational trip to butterfly park – Sri Sivananda Balalaya".
**நர்மதை நதி வலம்**, நர்மதா பரிக்ரமாவை பற்றிய பயண நூல் ஆகும். தென்னகத்தில் கிரிவலம் பிரபலமாக இருப்பது போல், நர்மதை நதி வலம் வட இந்தியாவில் பிரபலமாக இருக்கிறது. மூல நூலில் அதன் ஆசிரியர் கே. கே. வெங்கட்ராமன் தாம் 131 நாட்களில் நர்மதை பரிக்ரமா செய்ததை விரிவாக எழுதியுள்ளார். ஆசிரியருக்கு, நர்மதை பரிக்ரமா செய்து முடிப்பதற்கு ஊக்கமளித்து, ஆசி வழங்கிய ராய்பூர், ராமகிருஷ்ண மிஷன் விவேகானந்த ஆசிரமத்தின் அந்நாள் தலைவர் ஸ்ரீமத் சுவாமி ஆத்மானந்தஜி மஹராஜ்க்கு (1929-1989) தமது நூலைச் சமர்ப்பித்திருக்கிறார்.

நூல் ஆசிரியர்
-------------

இவர் இந்திய ராணுவத்தில் கேப்டனாக பணிபுரிந்தவர். பின்னர், கன்னியாகுமரியிலுள்ள விவேகானந்த கேந்திரம், அருணாசலப் பிரதேசத்தில் நடத்தி வரும் பள்ளிகளில் தன்னார்வத் தொண்டராக நிர்வாகத்தில் பணியாற்றியவர். அதிகமான ஊக்கத்துடன் அப்பணியில் தொடர ஒரு மாற்றம் தேவை என்று உணர்ந்ததால், நடைப் பயணத்துடன் கூடிய ஒரு புனிதப் பயணம் மேற்கொள்ள தீர்மானித்தார். அப்போது அவரது நண்பரால் ’நர்மதா பரிக்ரமாவை’ பற்றிக் கேள்விப்பட்டு அதில் ஈடுபாடு கொண்டார்.

அக்டோபர் 26, 1987 இல் துவங்கி மார்ச் 4 1988 இல் நர்மதா பரிக்ரமாவை நிறைவு செய்தார்.

நூல் உருவான விதம்
-----------------

பயணம் நிறைவடைந்து 18 வருடங்கள் கழித்து, ஸ்ரீராமகிருஷ்ண விஜயம் மாத இதழில் 6 பகுதிகளாக 2007 ஆம் ஆண்டு வெளியிடப்பட்டது. பரிக்ரமா நிறைவடைந்து 25 ஆண்டுகளுக்குப் பின்னர் நூல் வடிவம் பெற்றது.

நூலின் உள்ளே
------------

நர்மதை நதி பற்றிய பல்வேறு தகவல்களுடன், நதிக்கரையில் வாழும் மக்களின் எளிய நுட்பமான உணர்வுகளையும், தங்களுக்கு அடுத்த நாளுக்கான உணவு இல்லாத போதும், நர்மதை நதிவலம் வரும் யாத்திரிகருக்கு உணவு படைக்கும் அந்த மக்களின் உயர்ந்த குணநலனையும் ஆசிரியர் பதிவு செய்கிறார்.

மேற்கோள்கள்
-----------

1. ↑  "காப்பகப்படுத்தப்பட்ட நகல்". 2013-11-10 அன்று மூலம் பரணிடப்பட்டது. 2014-06-30 அன்று பார்க்கப்பட்டது.
பிரேஸிலில் உள்ள அமேசான் மழைக்காடு.
நிலநடுக் கோட்டிற்கு 28 அகலாங்குகள் வடக்கிலும் தெற்கிற்கும் இடைப்பட்ட பிரதேசங்களில் உள்ள மழைக்காடுகளே **வெப்பமண்டல மழைக்காடுகள்** (இலங்கை வழக்கு: **அயனமண்டல மழைக்காடுகள்**) எனப்படும். வெப்பமண்டல மழைக்காடுகள் அதிகமான வெப்பத்தையும் மழைவீழ்ச்சியையும் கொண்டுள்ள மழைக்காடுகளாகும். இதன் சராசரி வெப்பநிலை 18 °C தொடக்கம் 27 °C வரை காணப்படும். இதன் வருட சராசரி மழைவீழ்ச்சி 1680 மிமீ ஐ விடக்குறையாமல் காணப்படும். இது சில பிரதேசங்களில் 10000 மிமீ ஐ விட அதிகமாகும். பொதுவாக மழைவீழ்ச்சி 1750 மிமீ (175 செமீ) தொடக்கம் 2000 மிமீ (200 செமீ) வரை இருக்கும்.

வெப்பமண்டல மழைக்காடுகள் காணப்படும் இடங்கள்
------------------------------------------

### ஆசியா

* ஹரப்பன் மழைக்காடுகள்
* சிங்கராஜ மழைக்காடுகள்
* மேற்குத் தொடர்ச்சி மலையிலுள்ள மழைக்காடுகள்

### ஆபிரிக்கா

* இதூரி மழைக்காடு
* கிலம் இஜிம் மழைக்காடு
* மடகஸ்கார் மழைக்காடு

### மத்திய மற்றும் தென்னமெரிக்கா

* அமேசான் மழைக்காடு
* அத்திலாந்திக் காடுகள்

### அவுஸ்திரேலியா

* டெய்ன்த்ரீ மழைக்காடு

மேற்கோள்கள்
-----------

1. ↑
2. ↑
**அலிசா அப்துல்லா (**Alisha Abdullah பிறப்பு:சூலை 24, 1989) இந்திய தானுந்து விளையாட்டு வீரர் ஆவார். இவர் இந்தியாவின் முதல் பெண் வாகையாளர் ஆவார்.

ஆரம்பகால வாழ்க்கை
-----------------

சிறுவயது முதலே பந்தயங்களில் ஆர்வமாக இருந்தார். ஒன்பது வயது முதல் உள்ளரங்க கார்ட்டு பந்தயங்களில் இவர் விளையாடி வருகிறார். பதினோராவது வயதில் அதில் வெற்றி பெற்றார். பதின்மூன்று வயதாக இருக்கும் போது தேசிய அளவிலான உள்ளரங்க கார்ட் பந்தயங்களில் இவர் வெற்றி பெற்றார் புனித கெவின் பள்ளியில் தனது துவக்க கல்வியைப் பயின்ற இவர் *சேக்ரட் ஹார்ட் , சர்ச் பார்க்கில்* மேல்நிலைக் கல்வியைப் பயின்றார். சென்னை, நுங்கம்பாக்கத்தில் உள்ள எம். ஓ. பி. வைஷ்ணவி பெண்கள் கல்லூரியில் சமூகவியல் துறையில் பட்டம் பெற்றார்.

திரைத் துறை
-----------

| ஆண்டு | திரைப்படம் | வேடம் | மொழி | குறிப்புகள் | சான்று |
| --- | --- | --- | --- | --- | --- |
| 2014 | இரும்புக் குதிரை | எதிராளியின்
உதவியாளர் | தமிழ் |  |  |

சான்றுகள்
---------



1. ↑  "Biker girl's thirst for speed". *Deccan Chronilce*. 11 May 2014.. பார்த்த நாள்: 7 March 2015.
2. ↑  "'Irumbu Kuthirai' fame Alisha Abdullah gets engaged". *Manorama Online*. .
கணப்பில் எரியும் மரக் கட்டை
**வெப்பப் பரிமாற்ற எரிதல்** (ஆங்கிலம்: *Deflagration*, *டீஃப்லாகிரேஷன்*, இலத்தீனம்: ***de + flagrare***, "எரித்து விடுதல்") என்பது, உஷ்ணத்தில் எரிபவை, அதற்கடுத்த அடுக்கில் இருக்கும் குளிர்ந்தவையையும் சூடாக்கி கொளுத்தும்; வெப்பப் பரிமாற்றத்தால் பரவும் குறைஒலிவேக எரிதல் ஆகும். அன்றாட வாழ்வில் ஏற்படும் பெரும்பாலான "தீக்கள்" (தீச்சுடர் முதல் வெடிப்புகள் வரை), அனைத்தும் வெப்பப் பரிமாற்ற எரிதலே ஆகும். அதிர்வலைகளால் மீயோலிவேகத்தில் பரவும் அதிர்வலை எரிதலும் (*detonation*), வெப்பப் பரிமாற்ற எரிதலும் வெவ்வேறு ஆனவை. வெப்பப் பரிமாற்ற எரிதலுக்கு உள்ளாகும் பொருளுக்கு, எடுத்துக்காட்டாக வெடிமருந்தை குறிப்பிடலாம். ஏனெனில், இதை கொளுத்தினால், மிக விரைவில் எரிந்துவிடும்.

பயன்பாடுகள்
-----------

பொறியியற் பயன்பாடுகளில், ஒப்பீட்டின் அடிப்படையில் அதிர்வலை எரிதலை விட, வெப்பப்பரிமாற்ற எரிதலை கட்டுக்குள் வைப்பது எளிது. அதனால், விரிவடையும் வாயுக்களின் விசையால் ஓர் பொருளை (துப்பாக்கியின் தோட்டா, அல்லது உள் எரி பொறியின் உந்துத் தண்டு) நகர்த்தும் நோக்கத்திற்கு, வெப்பப்பரிமாற்ற எரிதல் சரிபட்டு வரும்.

மேலும் பார்க்க
--------------

* எரிதல்
* அதிர்வலை எரிதல்
**அமோனியாக்சிசனேற்றம்** (*ammoxidation*) என்பது அம்மோனியாவையும் ஆக்சிசனையும் பயன்படுத்தி நைட்ரைல்கள் தயாரிக்கப் பயன்படும் ஒரு தொழிற்சாலைத் தயாரிப்பு முறையாகும். பொதுவாக ஆல்கீன்கள் தொடக்கப் பொருளாக இருக்கின்றன, 1957 ஆம் ஆண்டில் சிடேண்டர்டு ஆயில் ஆஃப் ஓகையோ நிறுவனம் இத்தயாரிப்பு முறையைக் கண்டறிந்ததால் சோகியோ செயல்முறை என்ற பெயராலும் இத்தயாரிப்பு முறையை அழைக்கிறார்கள். அக்ரைலோநைட்ரைலை : உற்பத்தி செய்வதுதான் இத்தயாரிப்பு முறையின் முக்கியமான பயன்பாடாகும்.

CH3CH=CH2 + 3/2 O2 + NH3 → NCCH=CH2 + 3 H2O
ஒவ்வோர் ஆண்டும் பல்லாயிரக்கணக்கான மில்லியன் டன்கள் அக்ரைலோநைட்ரைல் இம்முறையில் உற்பத்தி செய்யப்படுகிறது. கரைப்பான் அசிட்டோநைட்ரைல் இவ்வினையில் உடன்விளைபொருளாக உற்பத்தியாகிறது .

எல்லைகள்
--------

நிறைவுறா ஐதரோகார்பன்களின் அல்லைலிக் நிலையில் அமைந்துள்ள பலவீனமான C-H பிணைப்புகளை அமோனியாக்சிசனேற்ற வினை தன்னகப்படுத்திக் கொள்கிறது. பென்சைலிக் C-H பிணைப்புகளையும் இவ்வாறே இவ்வினை எளிதாகத் தன்னகப்படுத்திக் கொள்கிறது. இதனால், சயனோபிரிடின்களும் பென்சோநைட்ரைல்களும் முறையே மெத்தில்பிரிடினிலிருந்தும் தொலியீனிலிருந்தும் தயாரிக்கப்படுகின்றன, நையாசின் சேர்மத்தைத் தயாரிக்க உதவும் முன்னோடிச் சேர்மம் சயனோபிரிடின் என்பது குறிப்பிடத்தகுந்தது. இரட்டை அமோனியாக்சிசனேற்ற வினையின் மூலமாக இருநைட்ரைல்கள் தயாரிக்கப்படுகின்றன, தாலோநைட்ரைல்கள் மற்றும் தெரிப்தாலோநைட்ரைல்கள் ஆகியனவற்றை இதற்கு உதாரணமாகக் கூறலாம். இவ்விரண்டுமே சைலின்களிலிருந்து உற்பத்தி செய்யப்படுகின்றன. தாலோசயனின்கள் தயாரிப்பதற்குப் பயன்படும் ஒரு முன்னோடிச் சேர்மம் தாலோநைட்ரைல் ஆகும்.

வனேடியம், மாலிப்டினம் ஆக்சைடுகள் இவ்வினைகளில் வினையூக்கியாகச் செயல்படுகின்றன. π-அல்லைல் அணைவுச் சேர்மங்கள் இடைநிலைகளாகக் கருதப்படுகின்றன .

தொடர்புடைய பிற செயல்கள்
-----------------------

ஆல்கீன்களுக்குப் பதிலாக இவ்வினையில் ஆல்ககால்களையும் ஆல்டிகைடுகளையும் கூட
பொருத்தமான தொடக்கப் பொருட்களாகப் பயன்படுத்தலாம்.

O=CHCH=CH2 + 1/2 O2 + NH3 → NCCH=CH2 + 2 H2O
HOCH2CH=CH2 + O2 + NH3 → NCCH=CH2 + 3 H2O
ஆல்கீன்களைக் காட்டிலும் இவை விலைமதிப்பு மிக்கவை என்பதால் பொதுவாக இவற்றைப் பயன்படுத்துவதில்லை.

அமோனியாக்சிசனேற்றம் போன்ற ஒரு வினையின் மூலமாகவே ஐதரசன் சயனைடு மீத்தேனிலிருந்து தயாரிக்கப்படுகிறது. இவ்வினை ஆன்டுரூசோவ் ஆக்சிசனேற்றம் எனப்படுகிறது.

CH4 + NH3 + 3/2 O2 → HCN + 3 H2O

மேற்கோள்கள்
-----------

1. 1 2  "The Sohio Acrylonitrile Process". *National Historic Chemical Landmarks*. American Chemical Society. பிப்ரவரி 23, 2013 அன்று மூலம் பரணிடப்பட்டது. March 25, 2013 அன்று பார்க்கப்பட்டது.
2. ↑  Peter Pollak, Gérard Romeder, Ferdinand Hagedorn, Heinz-Peter Gelbke "Nitriles" Ullmann's Encyclopedia of Industrial Chemistry 2002, Wiley-VCH, Weinheim. எஆசு:10.1002/14356007.a17\_363
3. ↑  Nugent, W. A.; Mayer, J. M. Metal-Ligand Multiple Bonds. J. Wiley: New York, 1988.
**நரேஷ் சாந்தர் சதுர்வேதி** (பிறப்பு 30 ஏப்ரல் 1928) ஒரு எழுத்தாளர் மற்றும் கவிஞர் ஆவார். இவர் பெரும்பாலும் ஹிந்தி மொழியில் எழுதுகிறார். அவர் உத்திரப்பிரதேசத்தில் உள்ள பரூகபாத்தில் பிறந்தார். ஜபல்பூர் பல்கலைக் கழகத்திலிருந்து ஹிந்தியில் எம்.ஏ. பட்டம் பெற்றாா்.

சதுர்வேதி இந்திய தேசிய காங்கிரசின் உறுப்பினராகவும் இருந்தாா். இவா் கான்பூர் தொகுதியில் இருந்து 8 வது மக்களவைக்கு தேர்ந்தெடுக்கப்பட்டார். இவா்அகில இந்திய காங்கிரஸ் கமிட்டியின் பொது செயராளராகவும் இருந்தாா்.[*எப்போது?*] 1999 ல், பட்டியல் சாதியினரும் பட்டியல் பழங்குடியினத்திற்கான ஆணையத்தின் உறுப்பினராக இருந்துள்ளாா்.

குறிப்புகள்
-----------

1. ↑   *Who's who of Indian Writers, 1999: A-M*. சாகித்திய அகாதமி. 1999. பக். 234. பன்னாட்டுத் தரப்புத்தக எண்:8126008733.. பார்த்த நாள்: 30 April 2014.
2. ↑  "Members Bioprofile - CHATURVEDI, SHRI NARESH CHANDER". மக்களவை (இந்தியா). 2 மே 2014 அன்று மூலம் பரணிடப்பட்டது. 30 April 2014 அன்று பார்க்கப்பட்டது.
3. ↑  Ayub Syed; Anees Jahan Syed; Shri Prakash. *Twenty Tumultuous Years*. பக். 592. பன்னாட்டுத் தரப்புத்தக எண்:8121208041. .
**வெப்ப இயல்** (ஆங்கில மொழி: *thermology*) என்பது வெப்பப் படவியலின் ஒரு துறை. மருத்துவத்தில் பயன்படும் அகச்சிவப்புக் கதிர் படமாக்கலின் மூலம் உடலில் வெப்பம் பரவியுள்ள முறையினை அறிந்துகொள்ளப் பயன்படும் ஒரு தொடாநிலை படமாக்க முறையாகும். இந்த படமாக்க முறை உடல் வெப்ப நிலையினைப் பயன்படுத்தி புற்றுநோயினை அறிந்து கொள்ள உதவுகின்றது எனினும் இது ஒரு சிறப்பான மருத்துவக் கண்டறி முறையல்ல என அமெரிக்க அரசால் அறிவுறுத்தப்பட்டுள்ளது.

### வெப்பப் படவியல்

வெப்பப் படயியலில், அதிக வெப்பமான இடங்கள் வெண்மையாகவும் குளிர்ந்த இடங்கள் கருமையாகவும் காட்சியளிக்கும். (எதிர்மறையாகக் காட்டும் கருவிகளும் உள்ளன). நோயற்ற உடலில் காணப்படும் வெப்பப் பரவல் ஒரு வகையாகவும் நோயுள்ள திசுப் பகுதியில் வெப்பப் பரவல் முறை வேறுவகையாகவும் இருக்கும். இவ்வாறு மாறுபட்டுக் காணப்படும் உடல் வெப்பநிலை நோயினைக் காட்டவல்லது.

வெப்பக் கடத்தல், வெப்பச்சலனம் மற்றும் கதிர் வீச்சின் மூலம் வெப்பமானது ஓரிடத்திலிருந்து பிறிதொரு இடத்திற்குப் பரவுகிறது. எல்லா வெப்பமுடைய பொருட்களும் மின்காந்த அலைகளை வெளியிடுகின்றன. 
எக்சு-கதிர், அணுக்கரு, மீயொலி போன்றவற்றைப் போலவே இம்முறையிலும் எந்த இயற்பியல் கருவியும் பொருளைத் தொடுவதில்லை. பொருளில் இருந்து வெளிப்படும் இயற்கையான கதிர் வீச்சினையே பயன்படுத்துகின்றது. கிடைக்கப் பெறும் முடிவு, பொருளில் அகச்சிகப்புக் கதிர்கள் எவ்வாறு பரவியுள்ளது என்பதையுணர்த்தும்.

### அகச்சிகப்பு கதிர்களின் செறிவு

I = KT4 என்று கொடுக்கப்படுகிறது..

அதாவது   

I என்பது வெளிப்படும் அகச்சிகப்பு கதிர்களின் செறிவு   

T என்பது தனிவெப்பநிலை   

K என்பது பொருளுக்குப் பொருள் மாறுபடும் ஒரு நிலையான எண்

கரும்பொருளுக்கு இது உச்ச அளவாக உள்ளது. உடல்பரப்பு ஓர் உன்னதமான கரும்பொருளாகச் செயல்படுகிறது. இம்மூறையில் பயன்படுத்தப்படும் முக்கிய கருவி உடலிலிருந்து வரும் அகச்சிவப்புக் கதிர்களை உணரும் கருவியாகும். இக்கருவியும் அகச்சிவப்புக் கதிர்களை உமிழுகிறது.

### அளவிடு முறை

சீரான வெப்பநிலையுடைய ஓர் அறையில் எல்லாமே ஒரே வெப்பநிலையில் இருப்பதால் உணர்கருவி எந்த சமிக்ஞையினையும் பெறாது (எடுத்துக்காட்டாக இறந்த மனித உடல்). மாறாக உயிருள்ள ஒரு மனிதன் இருந்தால், உணர்கருவியினைவிட மனிதனின் உடல்வெப்ப நிலை சற்று அதிகமாக இருக்கும். உடலை இப்போது கதிர்ப்படப்பதிவு செய்தால் வெப்பநிலைக்கு ஏற்றவாறு குறியீடுகள் பெறப்படும். தோலின் வெப்பநிலையினைப் பொறுத்து அமையும் இது திரையில் பெறப்படுகிறது. சரியான கருவியுடன் நிரந்தரமான படமும் பெறலாம்.

நடைமுறையில், பெறப்படும் குறிகள் குறைந்த செறிவுடன் காணப்படுவதால், இரைச்சல் (Noise) சிக்கலைத் தோற்றுவிக்கும். இதனைக்குறைக்க உணர்கருவியின் வெப்பநிலை நீர்மநிலை நைட்ரசன் மூலம் குறைக்கப்படுகிறது. 40,000 தனிப்பட்ட அளவீடுகளை 30 வினாடிகளில் செய்யும் நுட்மான கருவிகள் உள்ளன.

ஆய்விற்கு முன் 10 நிமிடங்கள் திறந்த மேனியுடன் 70 முதல் 76 டிகிரி பாரன்கீட் வெப்பநிலையில் முன் குளிர்வித்தல் உடலுக்குத் தேவை.  மார்புப் படம் எடுக்கும்போது குறுக்காக வெப்பம் பாய்வதனைத் தடுக்கக் கைகளை அகல விரித்து வைத்திருக்க வேண்டும். சிறிய அலுமினியத் தகடுகளை உடற்பகுதி குறிகளாகப் பயன்படுத்தலாம்.

### பயன்பாடு

மருத்துவ ரீதியாக இன்னும் அதிகப் பயன் பாட்டில் இல்லை. எனினும் பின்வரும் ஆய்வுகளுக்கு இது பயன்படுகிறது

* மார்பகப் புற்றுநோய்
* பிளசண்டா ஆய்வு
* இதயத் தமனி ஆய்வு
* வாதம்
* பிற குருதிக் குழாய் ஆய்வு

### மேற்கோள்கள்

1. ↑
2. ↑  Tsouderos, Trine (25 April 2012). "FDA warns doctor: Stop touting camera as disease screening tool". *Chicago Tribune*.. பார்த்த நாள்: 8 January 2013.
**அம்ஷன் குமார்** (*Amshan Kumar*) ஒரு இந்திய ஆவணப்பட இயக்குனர், திரைப்பட தயாரிப்பாளர் மற்றும் எழுத்தாளர் என பன்முகம் கொண்டவர். 2015 ஆம் ஆண்டில் தனது ஆவணப்படமான *யாழ்பாணம் தட்சனாமூர்த்தி - எல்லைக்கு அப்பாற்பட்ட இசை* என்ற படத்திற்காக தேசிய திரைப்பட விருதை வென்றுள்ளார்.  கடந்த 17 ஆண்டுகளில் தேசிய விருதை வென்ற ஒரு தனி தமிழ் புனைகதை அல்லாத படம் இது.  அம்ஷன் குமார் திரைப்படங்களில் ஒரு எழுத்தாளராக பணியாற்றியுள்ளார். இவரது சினிமா ரசனை புத்தகம் பல பல்கலைக்கழகங்களில் ஒரு பாடமாக வைக்கப்பட்டுள்ளது. 

இவரது முதல் திரைப்படமான *ஒருத்தி* 2003 சர்வதேச திரைப்பட விழாவிற்கு தேர்வு செய்யப்பட்டு *இந்திய பனோரமா* பிரிவில் திரையிடப்பட்டது.   அவரது இரண்டாவது திரைப்படமான *மனுசங்கடா*, 39 வது கெய்ரோ சர்வதேச திரைப்பட விழாவிலும், இந்திய பனோரமா பிரிவில் இந்தியாவின் 48 வது சர்வதேச திரைப்பட விழாவிலும் (2017) திரையிடப்பட்டது.   இவர் சென்னையில் வசிக்கிறார்.

தொழில்
------

அம்ஷன் குமார் இருபத்தியைந்துக்கும் மேற்பட்ட ஆவணப்படங்களை தயாரித்துள்ளார். பாதல் சர்க்காரின் தேர்டு தியேட்டர், மாடர்ன் ஆர்ட் போன்ற ஆவணப்படங்கள் முக்கியமானவை.  சதுப்புநில காடுகள், சி.வி.ராமன், உ.வெ. சாமிநாத ஐயர், சுப்ரமணிய பாரதி மற்றும் எஸ் .ரங்கராஜன் ஆகிய ஆவணப்படங்களை எடுத்துள்ளார். கி. ராஜநாராயணன் எழுதிய ஒரு சிறு நாவலை அடிப்படையாகக் கொண்டு ஒருத்தி என்ற திரைப்படத்தை இயக்கினார். அம்சன் குமார் முதன்முதலாக இயக்கிய ஒருத்தி படமே இந்திய பனோரமாவில் தேர்ந்தெடுக்கப்பட்டது. இப்படம் புதுச்சேரி அரசு மற்றும் நியூ ஜெர்சியின் தமிழ் சங்கத்தின் சிறந்த திரைப்பட விருதுகளை வென்றது.  தவில் வித்வான் யாழ்பாணம் தெட்சனாமூர்த்தி குறித்த இவரது ஆவணப்படம் 2015 இல் சிறந்த கலை / கலாச்சார திரைப்படத்திற்கான தேசிய விருதை பெற்றது.  17 ஆண்டுகளில் தேசிய விருதை வென்ற முதல் தமிழ் ஆவணப் படம் இது. 

இவரது இரண்டாவது திரைப்படமான மனுசங்கடா கோவா சர்வதேச திரைப்பட விழாவின் இந்திய பனோரமா பிரிவில் தேர்ந்தெடுக்கப்பட்டது, அந்த ஆண்டில் தேர்ந்தெடுக்கப்பட்ட ஒரே தமிழ் படம் இதுவாகும்.  இந்த படம் ஜியோ மாமி மும்பை திரைப்பட விழாவில்  உலக கெய்மரையும், கெய்ரோ சர்வதேச திரைப்பட விழாவில் அதன் சர்வதேச பிரீமியரையும் கொண்டிருந்தது.

குறிப்புகள்
-----------

1. ↑
2. ↑  "Thavil Doyen's Lost Beats Come Alive".
3. ↑  Menon, Vishal. "Thavil recitals from across the Palk Strait".
4. ↑  "IFFI". 1 June 2017 அன்று மூலம் பரணிடப்பட்டது. 30 January 2017 அன்று பார்க்கப்பட்டது.
5. ↑  "International Film Festival of India-2003".
6. ↑
7. ↑
8. ↑  "Evolution of modern art".
9. ↑  GERALD, OLYMPIA SHILPA. "Charmed by celluloid".
10. ↑  "Thavil Doyen's Lost Beats Come Alive"."Thavil Doyen's Lost Beats Come Alive".
11. ↑  menon, vishal. "The thavil that united Tamils".
12. ↑  "Manusangada screened at IFFI". .
13. ↑  "Mumbai Academy of Moving Image - ProgrammeDetail Site". .
14. ↑  "மனுசங்கடா (Manusangada) is going to Egypt!". .
15. ↑  "Cairo Film Festival: Tamil Film Manusangada Highlights a Grave Social Injustice - News18". .

வெளி இணைப்புகள்
---------------

* ஐ.எம்.டி.பி இணையத்தளத்தில் அம்சன் குமார்
வெப்ப இயக்கவியலில், **வெப்பம் உமிழ் செயல்முறை** (Exothermic process) என்பது தன் அமைப்பில் இருந்து சூழலுக்கு ஆற்றலை வெளியேற்றும் ஒரு வேதிவினை அல்லது செயல்முறையாகும். இவ்வாறு வெளியேற்றப்படும் ஆற்றலானது பொதுவாக வெப்பமாக இருக்கும் என்றாலும், ஒளி (தீப்பிழம்பு, பொறி), மின்னாற்றல், ஒலி (ஐதரசன் எரியும்போது உண்டாகும் வெடிப்பொலி) போன்ற பிற வடிவங்களிலும் அமைந்திருக்கலாம்.

வெப்பம் உமிழ் செயல்முறைக்கு எதிரானதாக, வினையின் போது வெப்பத்தை உள்ளெ இழுத்துக் கொள்ளும் செயல்முறைகள் வெப்பம் கொள் செயல்முறை எனப்படும். இவையிரண்டும் இயற்கையாக நிகழும் வேதிவினைகளின் இரு வகைகளாகும்.

வேதிவினைகளில் வேதிப்பொருள்களின் பிணைப்புகளில் இருக்கும் ஆற்றலானது வெப்ப ஆற்றலாக மாற்றம் பெறுகிறது. ஒரு வினையைத் தொடங்கிவைக்கத் தேவையான ஆற்றலை விட அதிக அளவில் இப்பிணைப்பில் இருந்து ஆற்றல் வெளியேறுவதால், அமைப்பில் இருந்து சூழலுக்கு இவ்வெப்பம் வெளியேற்றப் படுகிறது.

எடுத்துக்காட்டுகள்
------------------

வெப்பம் உமிழ் செயல்முறைகளுக்கு எடுத்துக்காட்டாகப் பின்வரும் சிலவற்றைக் காட்டலாம்.

* கரி, நெய், விறகு, பெட்ரோலியம் போன்ற எரிபொருள்களின் எரிதல் வினை
* நீரும் வலிமையான அமிலமும் சேர்தல்
* நீரும் வலிமையான காரமும் சேர்தல்
* அமிலமும் காரமும் சேர்தல்

மேற்கோள்கள்
-----------

1. ↑  Exothermic – Endothermic examples. frostburg.edu
**அலிக்கோ டங்கோட்டே** (Aliko Dangote, பி. ஏப்ரல் 10, 1957, கனோ, நைஜீரியா) ஒரு நைஜீரியத் தொழிலதிபர். டங்கோட்டே குழு என்கிற கூட்டு நிறுவனத்தின் தலைவராக இவர், ஃபோர்ப்ஸ் இதழின் மதிப்பீட்டின் படி 1250 கோடி அமெரிக்க டாலர் சொத்து மதிப்புடன் உலகில் மிகச் செல்வந்தவர்களின் பட்டியலில் 173 ஆவது நிலையில் உள்ளார். ஆப்பிரிக்காவின் மிகப்பெரிய பணக்காரரும், உலக கருப்பின மக்களில் மிகப்பெரிய பணக்காரரும் இவரே.

1977இல், 21 வயதில் டங்கோட்டே ஒரு சிறிய வணிக நிறுவனமாக டங்கோட்டே குழுவை தொடங்கி, தற்போது நைஜீரியா, பெனின், டோகோ, கானா ஆகிய நாடுகளில் வியாபாரம் செய்கிறது. சர்க்கரை, மாவு, சீமைக்காரை உள்ளிட்ட பல பொருட்களை டங்கோட்டே குழு விற்கிறது. தொலைத்தொடர்பிலும் டங்கோட்டே குழு நுழைந்து, நைஜீரியா முழுவதுக்கும் ஒளியிழை கம்பி வலையமைப்பை தற்போது உருவாக்கியிருக்கிறார்.

நைஜீரிய அரசியலில் டங்கோட்டே ஒரு முக்கியமானவர். நைஜீரியாவில் இப்பொழுது ஆட்சியில் இருக்கிற மக்கள் மக்களாட்சிக் கட்சிக்கு கோடி கணக்கான நைரா நன்கொடைகளை அளித்துள்ளார்.

நவம்பர் 2021 இல், Dangote குழுமத்தின் துணைத் தலைவரும் (VP) Aliko Dangote இன் இளைய சகோதரருமான Sani Dangote காலமானார்.

மேற்கோள்கள்
-----------

<

1. ↑  "The World's Billionaires #43 Aliko Dangote". Forbes.com. 11 November 2013.. பார்த்த நாள்: 2013-11-20.

>
**நரேஷ் கௌர்**(*Naresh Gaur*) (பிறப்பு 5 அக்டோபர் 1952) ஒரு இந்திய அரசியல்வாதியும், வழக்கறிஞரும் ஆவார். பாரதிய ஜனதா கட்சியின் உறுப்பினரான இவர் தற்போது பாபர்பூர் தொகுதியிலிருந்து தில்லி சட்டமன்றத்திற்குத் தேர்ந்தெடுக்கப்பட்டு சட்டமன்ற உறுப்பினராக பணியாற்றுகிறார்.

தில்லி பல்கலைக்கழகம் மற்றும் மீரட் பல்கலைக்கழகத்தில் பட்டம் பெற்ற இவர் பாபர்பூரில் இருந்து மூன்று முறை தேர்ந்தெடுக்கப்பட்டுள்ளார்; 2003ல் ஒரே ஒரு முறை தோற்றார்.

ஆரம்ப வாழ்க்கை மற்றும் கல்வி
----------------------------

நரேஷ் கௌர் 5 அக்டோபர் 1952 அன்று உத்தரபிரதேச மாநிலம் புலந்தசகரில் பிறந்தார். தில்லி பல்கலைக்கழகத்துடன் இணைந்த சியாம் லால் கல்லூரியில் இளங்கலை பட்டமும் பின்னர் மீரட் பல்கலைக்கழகத்தில் (தற்போது சௌத்ரி சரண் சிங் பல்கலைக்கழகம்) சட்டத்தில் இளங்கலை பட்டமும் பெற்றார்.

அரசியல் வாழ்க்கை
----------------

தொடர்ந்து நான்கு தேர்தல்களில் பாபர்பூர் தொகுதியில் போட்டியிட்டார். 1993 இல் தில்லியின் முதல் சட்டமன்றத்திற்குத் தேர்ந்தெடுக்கப்பட்டார். 15,301 வாக்குகள் வித்தியாசத்தில் இந்திய தேசிய காங்கிரசின் போபால் சிங்கை தோற்கடித்தார். 1998 மாநில சட்டமன்றத் தேர்தலில், காங்கிரசின் இரண்டாம் இடத்தைப் பிடித்த அப்துல் ஹமீதை விட இவரது வெற்றி வித்தியாசம் 963 வாக்குகள் கணிசமாகக் குறைந்தது. 2003ல் காங்கிரசு வேட்பாளர் வினய் சர்மாவிடம் 4,259 வாக்குகள் வித்தியாசத்தில் தோல்வியடைந்தார். 2008 மாநில சட்டமன்றத் தேர்தலில், பாபர்பூர் சட்டமன்றத் தொகுதியில் இருந்து 3,826 வாக்குகள் வித்தியாசத்தில் பகுஜன் சமாஜ் கட்சியின் ஹாஜி தில்ஷாத் அலியை தோற்கடித்து மூன்றாவது முறையாக வென்றார்.

சொந்த வாழ்க்கை
--------------

கௌர் மணி கௌர் என்பவரை மணந்தார். இவர்களுக்கு இரண்டு மகன்கள் (வருண் மற்றும் அருண்) மற்றும் ஒரு மகள் (சுவாதி) உள்ளனர். இவர்கள் வடகிழக்கு தில்லியின் சதாராவின் நவீன் சதாரா பகுதியில் வசிக்கிறார்.

சான்றுகள்
---------

1. 1 2 3  "List of members – Naresh Gaur". Delhiassembly.nic.in. Legislative Assembly of Delhi. 4 November 2013 அன்று பார்க்கப்பட்டது.
2. ↑  "Babarpur Assembly Constituency". Eci.nic.in. இந்தியத் தேர்தல் ஆணையம். 5 November 2013 அன்று பார்க்கப்பட்டது.
3. ↑  "State Elections 2008 – Babarpur — NCT OF Delhi". Eci.nic.in. இந்தியத் தேர்தல் ஆணையம். 5 November 2013 அன்று பார்க்கப்பட்டது.
4. ↑  "India's main opposition party names PM candidate for 2014 polls". Xinhua News Agency. News.xinhuanet.com. 13 September 2013.. பார்த்த நாள்: 19 November 2013.
5. ↑  Pandit Ambika & Jha, Durgesh Nandan (14 August 2012). "Congress, BJP's poll rhetoric over Anna party". *தி டைம்ஸ் ஆஃப் இந்தியா*. Times News Network (New Delhi). Archived from the original on 3 டிசம்பர் 2013.. பார்த்த நாள்: 19 November 2013.
6. 1 2  "Know Your MLA – Naresh Gaur, BJP". *The Hindustan Times* (New Delhi: via HighBeam Research). 22 October 2013. Archived from the original on 11 நவம்பர் 2013.. பார்த்த நாள்: 4 November 2013. (subscription required)
**சிந்து ஆற்று யுத்தம்** என்பது செங்கிஸ் கானின் மங்கோலியர்களுக்கும் குவாரசமிய அரசமரபின் சுல்தான் சலாலத்தீன் மிங்புர்னுவின் படைகளுக்கும் இடையில் 1221 ஆம் ஆண்டு சிந்து ஆற்றின் அருகில் நடைபெற்ற யுத்தமாகும்.

பின்புலம்
---------

குவாரசமியாவின் தலைநகரமான சமர்கந்து மற்றும் புகாரா போன்ற நகரங்களை மங்கோலியர்கள் சூறையாடிய பிறகு மிங்புர்னு தனது வீரர்கள் மற்றும் பாரசீகத்தில் இருந்து வந்த ஆயிரக்கணக்கான அகதிகளுடன் இந்தியாவிற்குத் தப்பி ஓடினார். காசுனி நகருக்கு அருகில் நடைபெற்ற பர்வான் யுத்தத்தில் வென்ற பிறகு, சுமார் 30,000 வீரர்கள் மற்றும் பல்லாயிரக்கணக்கான அகதிகளுடன் தஞ்சம் அடைவதற்காக மிங்புர்னு இந்தியாவை நோக்கிப் பயணித்தார். சிந்து ஆற்றைக் கடக்க அவர்கள் முயற்சித்தபோது செங்கிஸ் கானின் தலைமையிலான இராணுவமானது அவர்களைப் பின்தொடர்ந்தது.

யுத்தம்
-------

மிங்புர்னு தனது குறைந்தது 30,000 வீரர்களை, மங்கோலியர்களிடமிருந்து தற்காத்துக் கொள்வதற்காக மலைகளைப் பின்புறமாகக் கொண்டு ஒரு பிரிவையும், ஆற்று வளைவால் பின்பகுதி பாதுகாக்கப்பட்ட இடத்தில் மற்றொரு பிரிவையும் நிறுத்தினார். போரைத் தொடங்கிய ஆரம்ப மங்கோலியத் தாக்குதலானது முறியடிக்கப்பட்டது. மிங்புர்னு பதில் தாக்குதல் நடத்தியதில் மங்கோலிய இராணுவத்தின் மையப்பகுதியைக் கிட்டத்தட்டத் தாக்கும் அளவுக்குச் சென்றார். மலையின் அருகிலிருந்த மிங்புர்னுவின் இராணுவப் பிரிவை சுற்றி வளைப்பதற்காகச் செங்கிஸ் கான் 10,000 வீரர்களைக் கொண்ட ஒரு படைப்பிரிவை அனுப்பினார். இரண்டு பக்கங்களிலிருந்தும் தனது ராணுவம் தாக்கப்பட்டு குழப்பத்தில் சரிய, மிங்புர்னு சிந்து ஆற்றைக் கடந்து தப்பியோடினார்.

உசாத்துணை
---------

1. 1 2  Sverdrup 2010, ப. 109-117.
2. 1 2  Dupuy & Dupuy 1993, ப. 366.
3. 1 2 3 4 5 6  *A Global Chronology of Conflict: From the Ancient World to the Modern Middle*, Vol. I, ed. Spencer C. Tucker, (ABC-CLIO, 2010), 273.
4. 1 2 3
**ஆங்கிலோ-கெல்ட்டிய ஆஸ்திரேலியர்** (*Anglo-Celtic Australian*) எனப்படுவோர் ஆஸ்திரேலியாவில் வாழும் பிரித்தானியர், மற்றும் ஐரியர்களின் இனக்குழுக்களின் வம்சத்தைக் குறிக்கும்

மக்கள்
------

குடியேற்றக் காலத்தில் இருந்து 20ம் நூற்றாண்டின் நடுப்பகுதி வரையிலும், பின்னர் பிரித்தானியரும், ஐரியரும் ஆஸ்திரேலியாவில் குடியேறிகளில் பெரும்பான்மையானோராய் இருந்தனர். கூட்டமைப்பின் பின்னரான காலப்பகுதியில் ஐரோப்பாவின் வேறு இனத்தவர்களும் குடியேறினர். 2006 மக்கள் கணக்கெடுப்பின் படி, (குடிமக்கள் தமது வம்சத்தைத் தாமே தேர்ந்தெடுத்துக் கொள்ளும் நடைமுறை இருந்தது, ஒருவர் இரு வம்சங்களைத் தேர்ந்தெடுக்க அனுமதிக்கப்பட்டது) 6,283,647 (31.6%) ஆஸ்திரேலியர்கள் ஆங்கில வம்சத்தையும், 1,803,740 (9.1%) பேர் ஐரிய வம்சத்தையும், 1,501,204 (7.6%) பேர் ஸ்கொட்டிய வம்சத்தையும், 113,242 (0.7%) பேர் வேல்சிய வம்சத்தையும் தேர்ந்தெடுத்தனர். மேலும் 5,686 (0.3%) பேர் தம்மை பிரித்தானியர் என அடையாளம் காட்டினர்.

ஐக்கிய இராச்சியத்தில் இருந்தே பெரும்பான்மையானோர் குடியேறினர். 2005-06 இல் ஐக்கிய இராச்சியத்தில் பிறந்த 22,143 பேர் ஆஸ்திரேலியாவில் குடியேறினர். இது மொத்தமாகக் குடியேறியவர்களில் 21.4% ஆகும். 2006 கணக்கெடுப்பின்படி, 1,038,165 பேர் தம்மை ஐக்கிய இராச்சியத்தில் பிறந்தோர் எனவும், 50,251 பேர் தம்மை அயர்லாந்தில் பிறந்தோர் எனவும் அடையாளம் காட்டினர்.

சிட்னி நகரிலேயே பெரும்பான்மையான பிரித்தானியாவில் பிறந்தோர் (175,166) வாழ்கின்றனர். அடுத்தபடியாக பேர்த் நகரில் 171,023 பேர் உள்ளனர்.

மேற்கோள்கள்
-----------

1. ↑   20680-Country of Birth of Person (full classification list) by Sex - Australia. Retrieved 8 April 2008]
2. ↑  1301.0 - Year Book Australia, 1995
3. ↑  1301.0 - Year Book Australia, 2008
4. ↑  [20680-Ancestry (full classification list) by Sex - Australia  (full classification list) by Sex&producttype=Census Tables&method=Place of Usual Residence&areacode=0]
5. ↑  [20680-Country of Birth of Person (minor groups) by Sex - Australia  of Birth of Person (minor groups) by Sex&producttype=Census Tables&method=Place of Usual Residence&areacode=0]

இவற்றையும் பார்க்கவும்
----------------------

* கெல்ட்டியர்
* ஆங்கிலோ-கெல்ட்டியர்
சிந்து-கங்கைச் சமவெளியைக் காட்டும் நிலப்படம்
வட இந்தியாவின் கங்கைச் சமவெளிப் பகுதிகள் **சிந்து-கங்கைச் சமவெளி**, மிகவும் வளம் பொருந்திய, பரந்த சமவெளியாகும். இது, வட இந்தியாவின் பெரும்பகுதி, மக்கள் தொகை மிகுந்த பாகிஸ்தானின் பகுதிகள், வங்காளதேசம் ஆகியவற்றை உள்ளடக்கியுள்ளது. இப்பகுதிகளிலிருந்து வடிந்தோடும் நீரை எடுத்துச் செல்கின்ற ஆறுகளான சிந்து நதி, கங்கை நதி ஆகியவற்றின் பெயரைத் தழுவியே இதற்குப் பெயரிடப்பட்டுள்ளது. இச் சமவெளி இந்துக்கள், முஸ்லிம்கள், பௌத்தர்கள் போன்ற பல்வேறு சமயத்தவர்களின் சொந்த இடமாக உள்ளது.

சிந்து-கங்கைச் சமவெளியின் வடக்கில் இமயமலை உள்ளது. இது இப்பகுதியில் ஓடும் பல ஆறுகளுக்கு நீர் வழங்குவதுடன், ஆற்றுத் தொகுதிகளூடாக இப் பகுதியில் படிந்துள்ள வளமான வண்டல் படிவுகளின் மூலமாகவும் விளங்குகிறது. இச் சமவெளியின் தெற்கு எல்லையில் விந்தியம், சத்புரா ஆகிய மலைத் தொடர்களும், சோட்டா நாக்பூர் மேட்டு நிலமும் அமைந்துள்ளன.

இப் பகுதி உலகின் மக்கள்தொகை கூடிய பகுதிகளுள் ஒன்றாகும். இங்கே உலக மக்கள்தொகையில் 1/7 பங்குக்குச் சமமான 900 மில்லியன் மக்கள் வாழ்கிறார்கள்.

நாடுகளும் மாநிலங்களும்
----------------------

இச்சமவெளியில் பாகிஸ்தானின் சிந்து மாகாணம் மற்றும் பாகிஸ்தான் பஞ்சாப் மற்றும் இந்தியாவின் பஞ்சாப் மாநிலம், அரியானா, உத்தரப் பிரதேசம், பிகார் மற்றும் மேற்கு வங்காளம் மற்றும் வங்காள தேசம் அமைந்துள்ளது.

மேற்கோள்கள்
-----------

1. ↑  Indo-Gangetic Plain
வெப்பநிலையால் மூலக்கூறுகளின் இயக்கம்

  

1. வெப்பம் கடத்தல்

  

அதிக வெப்பநிலையில் உள்ள ஒரு பொருளிலிருந்து குறைவான வெப்ப நிலையில் உள்ள ஒரு பொருளுக்கு அவை ஒன்றொடொன்று தொடும்போது மூலக்கூறுகளின் இயக்கமின்றி பரவும் நிகழ்ச்சி வெப்ப கடத்தல் எனபபடும். 

2. வெப்ப சலனம்

பாய்மங்களை ( திரவங்கள் மற்றும் வாயுக்கள் வெப்பபடுத்தும் போது வெப்ப மூலத்திற்கு அருகில் உள்ள மூலக்கூறுகள் முதலில் வெப்பமடைந்து விரிவடைகின்றன.இதனால் அவற்றின் அடர்த்தி குறைகிறது. இத்தகைய மூலக்கூறுகள் மேலே செல்ல கனமான மூலக்கூறுகள் கீழே வெப்ப மூலத்திற்கு 
அருகில் வருகின்றன.இங்கு மூலக்கூறுகளின் இயக்கம் உள்ளது. இவ்வாறு மூலக்கூறுகளின் உண்மையான இயக்கத்தால் வெப்பம் பரவும் முறை வெப்பச் சலனம் எனப்படும்.
காற்று வீசுதல் என்பது காற்றில் ஏற்படும் வெப்ப சலனத்தால் ஏற்படும் நிகழ்வாகும்.

3.வெப்ப கதிர்வீசல்

வெப்பம் ஓரிடத்தில் இருந்து மற்றொரு இடத்திற்கு எவ்வித பருப்பொருள் ஊடகமும் இன்றி பரவும் முறைக்கு வெப்ப கதிர்வீசல் என்று பெயர்.

பின்னூட்டம்

வெப்ப நிலையால் மூலக்கூறுகளின் இயக்கத்தில் வெப்பம் பரவுவதில் மேற்கண்ட வெப்ப கடத்தல், வெப்ப சலனம், வெப்ப கதிர்வீசல் முக்கிய இடம் பெருகின்றன.

மேற்கோள்

1.பொருளறிவியல் கற்பித்தல் முறைகள் panneerselvam 

2.தேசிய கலைத்திட்ட வடிவமைப்பு 2005
**சிந்துதேசம்**  வநாயுதேசத்தின் தெற்கிலும்,ஆபீரதேசத்திற்கு மேற்கிலும், சௌவீரதேசத்திற்கு வடக்கிலும், பாரியாத்ரம் என்னும் சிறு குன்றின் மேற்கு அடிவரையிலும், மகாமலையின் தென்மேற்கு தொடர்ச்சி வரையிலும் நீண்டு, அகலம் குறுகியதாய் பரவி இருந்த தேசம்.

இருப்பிடம்
----------

இந்த தேசத்தின் மண் மிகவும் குளிர்ந்ததாகவே இருக்கும், விவசாயத்திற்கு ஏற்ற களிமண் பூமியாய் இருக்கும்.

மலை, காடு, விலங்குகள்
---------------------

இந்த தேசத்திற்கு தென் மேற்கு மூலையில் பாரியாத்ரமலை, நீலகிரி மலை என உள்ளது. இந்த மலைத்தொடரின் நான்கு புறத்திலும் காடுகளும், மூங்கில், கடம்பு, வனத்தாழை, திந்துகம், பூர்சம், வேலை, காட்டுத்துளி (கருநாகமரம்) அடர்ந்து காணப்படும், மலைப்பாம்பு, இருதலைப்பாம்பு, ஜலமண்டலி, பதினாறுகால் தேள்( கல்தேள்), யானை, கரடி, புலி, குதிரை,பன்றிமுதலிய விலங்குகள் அதிகம்.

நதிகள்
------

இமய மலையில் உற்பத்தியாகி தெற்குமுகமாய் ஓடி, சிந்துதேசத்தின் கிழக்கில் ஐராவதிநதியும், விபாசாநதியும் சேர்ந்து இந்த தேசத்தை செழிக்க வைத்து மேற்கு எல்லையில் ஓடும் சிந்து நதியுடன் இணைகிறது.

விளைபொருள்
----------

இந்த தேசத்தில் பட்டு, கரும்பு, பருத்தி, திராட்சை, முதலியன அதிகமாய் விளைந்தும், இந்த தேசத்தவர்கள் மகாராட்டிரம், ஆந்திரம், யவனம், வங்கம், கோசலம், குரு, சூரசேநம் அகிய தேசங்களில் ரத்தினம், பட்டு முதலியனவையும் வியாபாரம் செய்கின்றனர்.

கருவி நூல்
----------

* புராதன இந்தியா என்னும் 56 தேசங்கள் - சந்தியா பதிப்பகம் - சென்னை-83- மூன்றாம் பதிப்பு-2009

சான்றடைவு
---------

1. ↑  "புராதன இந்தியா"-பி. வி. ஜகதீச அய்யர்-1918 - Published by- P. R. Rama Iyer & co-madaras
2. ↑  புராதன இந்தியா என்னும் பழைய 56 தேசங்கள் - சந்தியா பதிப்பகம் - சென்னை-83- மூன்றாம் பதிப்பு-2009- பக்கம் - 171 -
**ஆங்கிலோ சீக்கியப் போர் நினைவுச்சின்னம்** *(Anglo Sikh war memorial)* இந்தியாவின் பஞ்சாப் மாநிலத்திலுள்ள பெரோசுபூர் மாவட்டம் பெரோசாசாவின் மோகா சாலையில் பஞ்சாப் அரசாங்கத்தால் கட்டப்பட்டுள்ளது. 1849 ஆம் ஆண்டு சனவரி மாதம் 13 அன்று சில்லியன்வாலாவில் பிரித்தானிய இராணுவத்திற்கு எதிராக போராடி இறந்த வீரர்களையும், 1846 ஆம் ஆண்டு பிப்ரவரி மாதம் 10 ஆம் நாள் சப்ரானில் போராடி இறந்த வீரர்களையும், 1845 ஆம் ஆண்டு திசம்பர் மாதம் 18 அன்று முத்கி மற்றும் பிரோசாவில் போராடி இறந்த வீரர்களையும் கௌரவிப்பதற்காக இந்த நினைவுச்சின்னம் கட்டப்பட்டது.

கட்டட வடிவமைப்பாளர்
-------------------

லூதியானாவிலுள்ள பஞ்சாப் வேளாண் பல்கலைக்கழகத்தின் மூத்த கட்டிடக் கலைஞர் எச்.எசு.சோப்ரா, சிர்கிந்து கால்வாய் அருகே மற்றும் பிரோசுபுரின் ராசத்தான் கால்வாயின் கரையில் ஒரு மூன்று மாடி நினைவுச்சின்னத்தை வடிவமைத்தார்.  எச்.எசு சோப்ராவுக்கு அப்போது பஞ்சாப் அரசாங்கத்தால் அமைக்கப்பட்ட பிரோசா நினைவுச் சின்னக் குழுவின் துணைவேந்தராக இருந்த எம்.எசு இராந்தவா வழிகாட்டியாக இருந்தார்.  
நினைவுச்சின்னத்தின் நில வடிவமைப்பை அப்போதைய பஞ்சாப் வேளாண் பல்கலைக்கழகத்தின் எசு.அரிசிங் சாந்து மேற்கொண்டார்.

நினைவுச் சின்னம்
----------------

ஆங்கிலோ சீக்கியப் போர் நடந்த 2 எக்டேர் பரப்பளவில் இந்த நினைவுச்சின்னம் உள்ளது. நினைவுச்சின்னத்தின் தரை தளம் சுற்றியுள்ள பகுதிக்கு 2 மீட்டர் உயரத்தில் உள்ளது.  நினைவுச்சின்னத்தில் புகழ்பெற்ற ஓவியர்கள் யசுவந்து சிங் மற்றும் கிர்பால் சிங் ஆகியோரால் வரையப்பட்ட போர்க்களத்தை சித்தரிக்கும் சுவரோவியங்கள், உருவப்படங்கள் மற்றும் ஓவியங்கள் உள்ளன.  கன்னிங்காமின் வரலாற்றைச் சொல்லும் வெண்கலத்தில் செதுக்கப்பட்ட மேற்கோள்கள்; சா முகமதுவின் போர்கள்; பாட்டியாலா அருங்காட்சியகத்தில் இருந்து பஞ்சாப் அரசு நன்கொடையளித்த ஆங்கிலோ சீக்கிய போர் ஆயுதங்கள் முதலானவை நினைவுச்சின்னத்தில் காட்சிக்கு வைக்கப்பட்டுள்ளன.

மேற்கோள்கள்
-----------

1. 1 2  "Anglo-Sikh War Memorial At Ferozepur Revisited After Four Decades". *World Architecture Community* (ஆங்கிலம்). 2018-12-26 அன்று மூலதளத்திலிருந்து பரணிடப்பட்டது எடுக்கப்பட்டது. 2018-12-26 அன்று பார்க்கப்பட்டது.
2. ↑  "Ferozepur Anglo-Sikh war memorial a picture of neglect". .
3. ↑  "Protected monument status sought for Anglo-Sikh war memorials - Times of India". *The Times of India*. 2017-06-26 அன்று மூலதளத்திலிருந்து பரணிடப்பட்டது எடுக்கப்பட்டது. 2018-12-26 அன்று பார்க்கப்பட்டது.
4. ↑  "Anglo Sikh War Memorial, Ferozepur". *www.nativeplanet.com* (ஆங்கிலம்). 2018-12-26 அன்று மூலதளத்திலிருந்து பரணிடப்பட்டது எடுக்கப்பட்டது. 2018-12-26 அன்று பார்க்கப்பட்டது.
5. 1 2  FerozepurOnline.com. "ANGLO-SIKH WAR MEMORIAL, FEROZESHAH". *ferozepuronline.com*. 2018-12-26 அன்று மூலம் பரணிடப்பட்டது. 2018-12-26 அன்று பார்க்கப்பட்டது.
6. 1 2  "Anglo Sikh War Memorial at Ferozeshah - SikhiWiki, free Sikh encyclopedia". *www.sikhiwiki.org*. 2018-12-26 அன்று மூலதளத்திலிருந்து பரணிடப்பட்டது எடுக்கப்பட்டது. 2018-12-26 அன்று பார்க்கப்பட்டது.
7. ↑  Sharma, Vikramditya (1 March 2015). "Hardly any visitor for historical Anglo Sikh War Memorial at Ferozeshah". City Air News. Archived from the original on 27 டிசம்பர் 2018. .

புற இணைப்புகள்
--------------

* ferozepur.nic.in
* punjabtourism. org பரணிடப்பட்டது 2020-08-11 at the வந்தவழி இயந்திரம்
**ஏம்பல் முத்துஅய்யனார் கோயில்** தமிழ்நாட்டில் புதுக்கோட்டை மாவட்டம், ஏம்பல் என்னும் ஊரில் அமைந்துள்ள கிராமக் கோயிலாகும்.

வரலாறு
------

இக்கோயில் மூன்றாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் முத்துஅய்யனார் சன்னதியும், 1) முத்துகருப்பர் 2) முத்துகாளி 3) சன்னாசி பிள்ளையார் 4) அரசிமகன் 5) பேச்சி அம்மன் 6) உலகநாயகி 7) வீரபத்திரர் 8) தெண்டாயுதபாணி 9) யானை 10) பலிபீடம் 11) வடகரைமுருகன் 12) தென்கரை விநாயகர் 13) பிள்ளையார் 14) தெண்டாயுதபாணி 15) விஸ்வநாதர் 16) விசாலாட்சி உபசன்னதியும் உள்ளன. இங்குக் கோயில் தேர் உள்ளது. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. 1927-ஆம் ஆண்டின் அறநிலையப் பாதுகாப்புச் சட்டப்படி அரசு நிருவாக அலுவலரால் நிர்வகிக்கப்படுகிறது.

பூசைகள்
-------

இக்கோயிலில் சிவாகம முறைப்படி நான்கு காலப் பூசைகள் நடக்கின்றன. மாசி மாதம் முக்கிய திருவிழா நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**வெப்பம் கொள் செயல்முறை** (Endothermic process) என்பது சூழலில் இருந்து ஆற்றலை உள்ளிழுத்துக் கொள்ளும் ஒரு செயல்முறை அல்லது வேதிவினையைக் குறிக்கும். இவ்வாறு உள்ளிழுக்கப்படும் ஆற்றல் பொதுவாக வெப்பத்தின் வடிவத்தில் இருக்கும். இவ்வகை வினை தொடர்ந்து நிகழவேண்டுமாயின் அதற்குத் தேவையான வெப்பத்தைப் புறத்தில் இருந்து தந்துகொண்டிருக்க வேண்டும். இதற்கு மாறாக, வினையின் போது வெப்பத்தை வெளியே விடும் செயல்முறை வெப்பம் உமிழ் செயல்முறை எனப்படும். இவையிரண்டும் பொதுவாக இயற்கையில் நிகழும் வினையின் இருவடிவங்களாகும்.

எடுத்துக்காட்டுகள்
------------------

* ஒளிச்சேர்க்கை
* பனி உருகுதல்
* நீர் ஆவியாதல்
* வெப்பப் பகுப்பு வினைகள்
* உப்பு மின்பகுப்பு வினை

• இலித்தியம்-7 ஐசோடோப்பிலிருந்து டிரிட்டியம் ஐசோடோப்பை, உயர் ஆற்றல் நியூட்ரான்கள் வெப்பங்கொள் வினையினால் உருவாக்க முடியும். இவ்வினையின்போது 2.466 மெகா எலக்ட்ரான்வோல்ட்டு ஆற்றல் உட்கொள்ளப்படுகிறது. 1954 ஆம் ஆண்டு நிகழ்ந்த காசுடல் பிராவோ அணு ஆயுத பரிசோதனையின் போது இது கண்டறியப்பட்டது 

• மீயொளிர் விண்மீன் வெடிப்புகளில் இரும்பைக் காட்டிலும் அதிக கன உலோகங்கள் அணுக்கரு இணைவின் போது வெப்பங்கொள் வினை நிகழ்கிறது.

மேற்கோள்கள்
-----------

1. ↑  Austin, Patrick (January 1996). "Tritium: The environmental, health, budgetary, and strategic effects of the Department of Energy's decision to produce tritium". Institute for Energy and Environmental Research. 2010-09-15 அன்று பார்க்கப்பட்டது.
2. ↑  Qian, Y.-Z.; Vogel, P.; Wasserburg, G. J. (1998). "Diverse Supernova Sources for the r-Process". Astrophysical Journal 494 (1): 285–296. arXiv:astro-ph/9706120. Bibcode:1998ApJ...494..285Q. doi:10.1086/305198.
இலூயிசு போல்கு.
**இலோத்வியிக் இலூயிசு போல்கு (Lodewijk 'Louis' Bolk)** டச்சு நாட்டைச் சேர்ந்த ஓர் உடற்கூறியல் நிபுணர் ஆவார். 1866 ஆம் ஆன்டு டிசம்பர் மாதம் 10 ஆம் தேதியன்று இவர் இராட்டர்டாம் நகரத்தில் பிறந்தார். மனித உடல் பற்றிய கருத்தரித்தல் கோட்பாட்டை போல்கு உருவாக்கினார்.  உதாரணமாக இக்கோட்பாட்டின்படி ஒரு மனிதன் பிறக்கும்போது, இன்னும் ஒரு கருவாகவே இருக்கிறான். விகிதாசார அளவில் பெரிய தலை, ஒருங்கிணைக்கப்படாத இயக்கம் அல்லது அதன் முழுமையான உதவியற்ற தன்மை ஆகியவற்றை ஒருவர் கவனம் செலுத்தினால் பார்க்க முடியும். மேலும், இந்த முன்கூட்டிய முதிரா நிலையை குறிப்பாக மனித இனத்தில் மட்டும் காண இயலும்.

போல்க் மனிதனின் இனப் பண்புகளின் தோற்றம்  குறித்து எழுதினார். வெள்ளை தோல் ... என்பது மூதாதையரிடமிருந்து ஒரு கருப்பு தோலுடன் தொடங்கியது என்கிறார். இதன் விளைவாக முடி மற்றும் கருவிழி நிறம் போன்றவையும் மேலும் மேலும் அடக்கப்பட்டன. 

 இலூயிசு போல்கின் கருத்தரித்தல் கோட்பாட்டின் அடிப்படையில் கை அளவீடுகள்

மேற்கோள்கள்
-----------

1. ↑  Verhulst, J. (1993). "Louis Bolk revisited II—Retardation, hypermorphosis and body proportions of humans". *Medical Hypotheses* **41** (2): 100–114. doi:10.1016/0306-9877(93)90054-T. பப்மெட்:8231987.
2. ↑  Bolk, L. (1929). "Origin of racial characteristics in man" (in en). *American Journal of Physical Anthropology* **13** (1): 1–28. doi:10.1002/ajpa.1330130123. பன்னாட்டுத் தர தொடர் எண்:1096-8644. .
**கோவத்ச துவாதசி** ( *Govatsa Dwadashi* )என்பது ஒரு இந்துக்களின் கலாச்சார மற்றும் மத பண்டிகையாகும். இது இந்தியாவின் சில பகுதிகளில், குறிப்பாக மகாராட்டிர மாநிலத்தில், *வாசு பரஸ்* என்று அழைக்கப்படும் தீபாவளி கொண்டாட்டங்களின் தொடக்கத்தைக் குறிக்கிறது. குசராத்தில், இது *வாக் பரஸ்* என்றும், ஆந்திரப் பிரதேச மாநிலத்தில் உள்ள பிதாபுரம் தத்தா மகாசம்ஸ்தானில் ஸ்ரீபாத ஸ்ரீ வல்லபரின் ஸ்ரீபாத வல்லப ஆராதனா உத்சவம் என்றும் கொண்டாடப்படுகிறது.  இந்து மதத்தில், பசுக்கள் மிகவும் புனிதமானதாகக் கருதப்படுகின்றன. இது தாய்மார்களுக்குச் சமமான ஊட்டமளிக்கும் பால் மக்களுக்கு வழங்குகிறது.

சில வட இந்திய மாநிலங்களில், கோவத்ச துவாதசி *வாக்* என்று குறிப்பிடப்படுகிறது. இது ஒருவரின் நிதிக் கடன்களைத் திருப்பிச் செலுத்துவதைக் குறிக்கிறது. எனவே வணிகர்கள் தங்கள் கணக்குப் புத்தகங்களை வணங்கி கடவுளின் முன் வைத்துவிட்டு அன்று வணிகம் எதுவும் செய்யமாட்டார்கள் .இந்து சமயத்தில், பசுக்கள் மிகவும் புனிதமானதாகக் கருதப்படுகின்றன. இது தாய்ப்பாலுக்குச் சமமான ஊட்டமளிக்கும் பாலை மக்களுக்கு வழங்குகிறது. சைவ மரபில் நந்தினி  மற்றும் நந்தி ஆகிய இரண்டும் புனிதமானதாகக் கருதப்படுவதால், கோவத்ச துவாதசி நந்தினி விரதமாகவும் அனுசரிக்கப்படுகிறது. இது மனித வாழ்க்கையை நிலைநிறுத்த உதவிய பசுக்களுக்கு நன்றி தெரிவிக்கும் திருவிழாவாகும். இதனால் பசுக்கள் மற்றும் கன்றுகள் இரண்டும் வணங்கப்பட்டு கோதுமைப் பொருட்களால் உணவளிக்கப்படுகின்றன. இந்த நாளில் கோதுமை மற்றும் பால் பொருட்கள் சாப்பிடுவதை பக்தர்கள் தவிர்க்கிறார்கள். இந்த வழிபாடுகள் மற்றும் சடங்குகளால் பக்தர்களின் அனைத்து விருப்பங்களும் நிறைவேறும் என்பது நம்பிக்கை.  கோவத்ச துவாதசியின் முக்கியத்துவம் பவிசிய புராணத்தில் கூறப்பட்டுள்ளது.

கோவத்ச துவாதசியை முதன்முதலில் உத்தானபாத மன்னன் ( சுவயம்புவ மனுவின் மகன்) மற்றும் அவரது மனைவி சுனிதி ஆகியோர் விரதத்துடன் அனுசரித்தனர் என்று கூறப்படுகிறது. அவர்களின் பிரார்த்தனை மற்றும் விரதத்தின் காரணமாக, அவர்களுக்கு துருவன் என்ற மகன் பிறந்தான்.

சடங்குகள்
---------

பசுக்களையும் கன்றுகளையும் குளிப்பாட்டி, ஆடைகள் மற்றும் மலர் மாலைகள் அணிவித்து, அவற்றின் நெற்றியில் மஞ்சள் / மஞ்சள் பொடி பூசப்படும். சில கிராமங்களில், மக்கள் சேற்றில் இருந்து பசுக்களையும் கன்றுகளையும் உருவாக்கி, அதற்கும் மாலை அணிவித்து, அலங்கரிப்பார்கள். ஆரத்திகள் நடத்தப்படும். பூமியில் காமதேனுவின் மகளாக இருந்த மற்றும் வசிட்ட முனிவரின் ஆசிரமத்தில் வாழ்ந்த புனித பசு நந்தினிக்கு கோதுமை பொருட்கள், உளுந்து மற்றும் வெண்டைக்காய் முளைகள் பசுக்களுக்கு உணவளிக்கப்படுகின்றன. பசுக்கள் மீது கிருட்டிணனின் அன்பையும், அவற்றின் அருளாளர் என்பதையும் போற்றும் பாடல்களை பக்தர்கள் பாடுகின்றனர். பெண்கள் தங்கள் குழந்தைகளின் நல்வாழ்வுக்காக நந்தினி விரதம் கடைப்பிடிக்கிறார்கள். மேலும் அன்று மது அருந்துவதையும், சாப்பிடுவதையும் தவிர்க்கிறார்கள். பசுக்கள் தாய்மையின் அடையாளமாகவும், இந்தியாவின் பல கிராமங்களில் வாழ்வாதாரத்தின் முக்கிய ஆதாரமாகவும் இருப்பதால், அவை தீபாவளி வழிபாட்டின் மையமாக உள்ளன.

இதனையும் பார்க்கவும்
--------------------

* காமதேனு
* கர்நாடக பால் கூட்டமைப்பு

சான்றுகள்
---------

1. ↑  Govatsa Dwadashi 2022
2. ↑  "Goseva at Sripada Srivallabha Mahasamsthanam". 2022-10-30 அன்று மூலம் பரணிடப்பட்டது. 2023-03-16 அன்று பார்க்கப்பட்டது.
3. ↑  Stories from Hindu Mythology
4. ↑  About Govatsa Dwadashi
5. ↑  Vasu Baras

வெளி இணைப்புகள்
---------------

* Govatsa Dwadashi (Bach Baras) at YouTube
* Govatsa Dwadashi Festival in Hindi (Bach Baras)
**ஏரம்பையர்** (1847 – 1914) ஈழத்துத் தமிழ்ப் புலவர்களுள் ஒருவர்.

அந்தணர் மரபில் தோன்றிய இவர் யாழ்ப்பாண மாவட்டம், மாதகல் என்னும் ஊரைச் சேர்ந்தவர். தந்தை சுப்பிரமணிய சாத்திரியார். ஏரம்பையர் யாழ்ப்பாணம் வேலுப்பிள்ளை, சம்பந்தப் புலவர், சங்கர பண்டிதர் ஆகிய மூவரிடமும் தென்மொழி, வடமொழி நூல்களைக் கற்றுத் தெளிந்தார். ஆறுமுக நாவலரோடு தோழமை கொண்ட இவர் சித்தந்த சாத்திரத்தில் திறமை மிக்கவராக விளங்கினார். சைவ பரிபாலன சபை ஒன்று யாழ்ப்பாணம் வண்ணார்பண்ணையில் தொடங்கப்பட்டது. அந்த சபையில் சைவ சமய சொற்பொழிவுகளை நிகழ்த்தினார். இவர் கணிதத்திலும் வல்லவர். சேட்டுப் புராணத்தை உரை நடையில் எழுதினார். இவர் சிரார்த்த விதி, கனா நூல், சூரனுடைய முற்பிறப்பின் சரித்திரம், நாகேஸ்வரி தோத்திரம், குவாலாலம்பூர்ச் சிவபெருமானூஞ்சல், கவனாவத்தை வைரவரூஞ்சல், மாதகல் பிள்ளையார் ஊஞ்சல், காளிக்கதிரேசர் ஊஞ்சல், நகுலாசல புராணம் ஆகிய நூல்களை இயற்றியுள்ளார். நீதிசாரம் என்னும் நூலினை வடமொழியிலிருந்து தமிழாக்கம் செய்துள்ளார்.

மேற்கோள்கள்
-----------

1. ↑  சிற்றிலக்கியப் புலவர் அகராதி - ந.வீ.செயராமன் (1983)
2. ↑   "வாழ்வியற் களஞ்சியம்".. (2009). தஞ்சைத் தமிழ்பல்கலைக்கழகம். அணுகப்பட்டது 7 சூலை 2017.